作者:孟郊
標題:奉報翰林張舍人見遺之詩
內容:百蟲笑秋律，清削月夜聞。曉稜視聽微，風剪葉已紛。君子鑒大雅，老人非俊群。收拾古所棄，俯仰補空文。孤韻恥春俗，餘響逸零雰。自然蹈終南，滌暑淩寒氛。巖霰不知午，澗澌鎮含曛。曾是醒古醉，所以多隱淪。江調樂之遠，溪謠生徒新。眾蘊有餘採，寒泉空哀呻。南謝竟莫至，北宋當時珍。賾靈各自異，酌酒誰能均。昔詠多寫諷，今詞詎無因。品松何高翠，宮殿沒荒榛。苔趾識宏制，沙潈遊崩津。忽吟陶淵明，此即羲皇人。心放出天地，形拘在風塵。前賢素行階，夙嗜青山勤。達士立明鏡，朗言為近臣。將期律萬有，傾倒甄無垠。鸑鷟應蟋蟀，絲毫意皆申。況於三千章，哀叩不為神。